
Pressemelding:
- Planlegger du å bli barnehagelærer i Finnmark? Klart du kan!

- Finnmark trenger flere barnehagelærere. I den forbindelse er vi opptatt av å tilby alternative muligheter for å få flere til å kunne søke opptak til barnehagelærerutdanningen ved UiT campus Alta. Derfor arrangerer RSK Vest-Finnmark, i samarbeid med Alta videregående skole, et forkurs for å kvalifisere de som mangler generell studiekompetanse, sier styreleder for RSK Vest-Finnmark, Rikke Raknes. 

- Forkurset starter opp allerede 29. januar, med ca. 3 timer pr. uke. Studiested er Alta vgs, men man kan også følge kurset via skype, så det er ingen hindring hvis du for eksempel bor og arbeider i Havøysund eller Sørvær. Kravet for å ta forkurset, er at du er minst 25 år og har relevant arbeidserfaring på 5 år eller mer. Vi vil hjelpe disse igjennom prosessen slik at de kan søke opptak på barnehagelærerutdanningen fra og med høsten 2020, fortsetter Raknes. 

- Vi benytter også enhver anledning til å minne om at arbeidstakere i Finnmark får avskrevet 10% av sitt studielån, inntil 25 000 kr pr år, etter endt utdanning. I tillegg vil RSK Vest-Finnmark gi et mindre stipend til de som gjennomfører forkurset og som samtidig søker og begynner på barnehagelærerutdanningen på UiT campus Alta til høsten. De som ønsker å delta, må raskt sende søknad til RSK Vest-Finnmark, fordi fristen er allerede 20. januar og vi har begrenset antall plasser, avslutter styrelederen.


For evt. mer info:
rikke.raknes@alta.kommune.no
tlf: 922 56 318 

